Cunctis mortalibus notum fieri volumus quod Odo, abbas monasterii Sti Remigii Senonicæ urbis, petiit clementiam domini regis Henrici ut remissionem faceret et indulgentiam domino Deo et Sto Remigio, ut amodo et deinceps in villa quæ dicitur Valleyas et in villa quæ nominatur Scabias, seu in aliis quæ subjectæ sunt supradictis villis, neque ipse, neque exercitus ejus, seu venatores, vel canes, aut stabularii non hospitarentur, neque actionem aliquam expostularent; illam petitionem rex prædictus libenter audiens, verum etiam affectu genuinæ pietatis perfusus, fecit quod prædictus abbas flagitavit. Indulsit ergo et remisit ea quæ superius sunt postulata; ea tamen conditione ut, pro remedio animæ suæ et parentum ejus, unam missam celebrarent monachi monasterii, singulis diebus, et tria modia tremedusii, in tertio anno, in usu equorum persolverent. Et ut scriptura hæc in Christi nomine obtineat firmitatem, manu propria firmavit fideliumque suis manibus roborandum tradidit. Henricus, rex Francorum firmavit; Anna, regina firmavit; et rex Philippus firmavit; signatum Roberti, signatum Hugonis, fratrum ipsius Rodulphi comitis; Maynardi, archiepiscopi Senonensis; Raynaldi, camerarii; Rodulphi; Guillermi, fercularii; Hugonis, buticularii; Baldrici; Ingenulphi; . . . . . . . . . . . . de Caldiaco; Feboldi; signatum Odonis Rufi.